Okresná prokuratúra Prešov 
Masarykova 16, 080 97 Prešov 	

Sp. zn. : 2 Pv 818/14/7707	Prešov, 4.3.2015
EEČ : 2-58-224-2015

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
	povolanie: t.č. dôchodkyňa

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia Policajného zboru XXXXX - Juh, uznesením sp. zn. ORP-1919/JU-PO-2014 z 08.12.2014, podľa § 206 ods. 1 Trestného poriadku vzniesol XXXXX obvinenie pre skutok kvalifikovaný ako prečin  krádež podľa § 212 ods. 2 písm. f) Tr. zákona, ktorý spáchala obvinená tak, ako je to uvedené vo výrokovej časti tohto uznesenia.

	Dňa 27. februára 2015 vo veci konajúci poverený príslušník Policajného zboru predložil po ukončení skráteného vyšetrovania na tunajšiu prokuratúru spisový materiál, spolu s návrhom na zastavenie trestného stíhania. Preskúmaním vyšetrovacieho spisu bolo zistené, že návrh povereného príslušníka PZ je opodstatnený a dôvodný. 

Na základe príkazu sudcu pre prípravné konanie Okresného súdu v Prešove sp. zn. 0Tp/502/2015 zo dňa 07.01.2015, boli za účelom vyšetrenia duševného stavu obv. XXXXX, podľa § 142 ods. 1 a § 148 ods. 2 Trestného poriadku uznesením zo dňa 13.01.2015 pribratí do konania dvaja znalci z odboru zdravotníctvo a farmácie, odvetvie psychiatria. 

	Zo znaleckého posudku znalcov z odboru Zdravotníctvo a farmácia, odvetvie Psychiatria, zn. posudok č. 4/2015 vyplýva, že obvinená XXXXX trpí závažnou duševnou chorobou - schizoafektívnou poruchou zmiešaného typu, t.č. v čiastočnej remisii, kde sa jedná o poruchy myslenia s nesystematizovanými mikro či makromanickými obsahmi, poklesom kritickosti, preceňovaním významu vlastnej osoby, zhoršením koncentrácie pozornosti, zvýšenou dynamogéniou, hypermnéziou, zrýchleným psychomotorickým tempom, ktoré prebieha ako periodické schizoafektívne epizódy v prevahe manického typu, pričom po skončení jednotlivej epizódy dôjde prakticky k úplnému vyzdraveniu (remisia). V čase spáchania inkriminovaného skutku mala obvinená podstatne znížené rozpoznávacie schopnosti a preto nemohla rozpoznať nebezpečenstvo svojho konania pre spoločnosť. Obvinená mala v inkriminovanej dobe podstatne znížené aj ovládacie schopnosti. Obvinená pre duševnú poruchu nechápe plnohodnotne zmysel trestného stíhania. Pobyt obvinenej na slobode z psychiatrického hľadiska je pre duševnú poruchu o ktorú sa u nej jedná potenciálne nebezpečný pre spoločnosť. Znalci preto navrhujú nariadenie ochrannej psychiatrickej liečby ambulantnou formou. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	 Vzhľadom na vyššie uvedené, s poukázaním na závery znaleckého posudku, som rozhodol tak, ako je uvedené vo výrokovej časti tohto uznesenia a trestné stíhanie vedené proti XXXXX som zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Tomáš Petráš
prokurátor